Uredba Sveta (EGS) št. 3254/91

z dne 4. novembra 1991

o prepovedi uporabe stopalk v Skupnosti in vnosa v Skupnost kožuhov in izdelanega blaga iz nekaterih prosto živečih živalskih vrst, ki izvirajo iz držav, kjer jih lovijo s stopalkami ali z načini lova s pastmi, ki ne izpolnjujejo mednarodnih standardov humanega lova s pastmi

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 113 in člena 130 s Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker Bernska konvencija z dne 19. septembra 1979 o varstvu prosto živečega evropskega rastlinstva in živalstva ter njunih naravnih življenjskih prostorov, ki jo je sklenila Evropska gospodarska skupnost s Sklepom 82/72/EGS [4], za določene vrste prepoveduje uporabo vseh načinov ujetja in ubitja brez razlikovanja, vključno s pastmi, če se te uporabljajo za obsežno ali neselektivno ujetje in ubitje;

ker bo ukinitev stopalk pozitivno vplivala na ohranitev ogroženih ali prizadetih vrst prosto živečega živalstva v Skupnosti in zunaj nje, vključno z vrstami, zavarovanimi z Uredbo (EGS) št. 3626/82 [5]; ker raziskave razvoja humanih načinov lova s pastmi že potekajo in ker bo Skupnost upoštevala delo, ki ga izvaja Mednarodna organizacija za standardizacijo;

ker je za primerno varstvo vrst prosto živečega živalstva in za preprečevanje izkrivljanja konkurence treba zagotoviti, da se v celotni Skupnosti enotno uporabljajo ustrezni ukrepi na področju zunanje trgovine;

ker je torej uporabo stopalk v Skupnosti treba prepovedati in sprejeti ukrepe za prepoved uvoza krzna nekaterih vrst, če izvira iz držav, kjer se stopalke še vedno uporabljajo ali kjer načini lova s pastmi ne izpolnjujejo mednarodno dogovorjenih standardov humanega lova s pastmi,

SPREJEL NASLEDNJO UREDBO:

Člen 1

V tej uredbi "stopalka" pomeni napravo, namenjeno za zadržanje ali ujetje živali s pomočjo čeljusti, ki se trdno oprimejo ene ali več okončin živali in s tem preprečijo umik okončine ali okončin iz pasti.

Člen 2

Uporaba stopalk v Skupnosti se prepove najpozneje s 1. januarjem 1995.

Člen 3

1. Vnos kožuhov živalskih vrst, navedenih v Prilogi I, in drugega blaga, navedenega v Prilogi II, v Skupnost, če vsebujejo kožuhe vrst, navedenih v Prilogi I, je prepovedano s 1. januarjem 1995, razen če je Komisija skladno s postopkom iz člena 5 odločila, da so v državi izvora kožuhov:

- v veljavi ustrezni zakoni in drugi predpisi, ki prepovedujejo uporabo stopalk,

ali

- načini lova s pastmi za vrste, navedene v Prilogi I, izpolnjujejo mednarodno dogovorjene standarde humanega lova s pastmi.

Komisija v Uradnem listu Evropskih skupnosti objavi seznam držav, ki izpolnjujejo vsaj enega od pogojev, določenih v prvem odstavku.

2. Prepoved iz odstavka 1 se zadrži za eno leto do 31. decembra 1995, če je Komisija skladno s postopkom iz člena 5 pred 1. julijem 1994 ugotovila na podlagi pregleda, izvedenega v sodelovanju s pristojnimi oblastmi zadevnih držav, da je bil na njihovem ozemlju dosežen zadovoljiv napredek pri razvijanju humanih načinov lova s pastmi.

Člen 4

Države, ki po 1. januarju 1995 izvozijo ali ponovno izvozijo v Skupnost katero koli blago, navedeno v Prilogi II, če vsebuje kožuhe vrst, navedenih v Prilogi I, potrdijo, da taki kožuhi izvirajo iz države, ki je v seznamu, navedenem v drugem odstavku člena 3(1), ali iz države, za katero je bila prepoved zadržana v skladu s členom 3(2).

Komisija določi primerne oblike za tako potrditev v skladu s postopkom, določenim v členu 5.

Člen 5

Za namene člena 3 Komisiji pomaga odbor, ustanovljen s členom 19 Uredbe (EGS) št. 3626/82.

Predstavnik Komisije predloži odboru osnutek ukrepov, ki jih je treba sprejeti. Odbor poda svoje mnenje o osnutku v roku, ki ga predsednik lahko določi glede na nujnost zadeve. Mnenje se sprejme z večino, ki jo določa členu 148(2) Pogodbe, za sprejemanje odločitev Sveta na predlog Komisije. Glasovi predstavnikov držav članic v odboru se ponderirajo na način, določen v navedenem členu. Predsednik ne glasuje.

Komisija sprejme predlagane ukrepe, če so v skladu z mnenjem odbora.

Če predlagani ukrepi niso v skladu z mnenjem odbora ali če mnenje ni bilo podano, Komisija brez odlašanja predloži Svetu predlog ukrepov, ki jih je treba sprejeti. Svet odloča s kvalificirano večino.

Če Svet ne odloči v treh mesecih po prejemu predloga, predlagane ukrepe sprejme Komisija.

Člen 6

Ta uredba začne veljati na dan objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 4. novembra 1991

Za Svet

Predsednik

H. Van Den Broek

[1] UL C 134, 31.5.1989, str. 5 inUL C 97, 13.4.1991, str. 10.

[2] UL C 260, 15.10.1990, str. 24.

[3] UL C 168, 10.7.1990, str. 32.

[4] UL L 38, 10.2.1982, str. 1.

[5] UL L 384, 31.12.1982, str. 1.

--------------------------------------------------

PRILOGA I

Seznam vrst, navedenih v členu 3(1)

Kanadski bober: | Castor canadensis |

Kanadska rdeča vidra: | Lutra canadensis |

Kojot: | Canis latrans |

Volk: | Canis lupus |

Kanadski ris: | Lynx canadensis |

Rdečerjavi ris: | Felis rufus |

Sobolj: | Martes zibellina |

Severnoameriški rakun: | Procyon lotor |

Pižmovka: | Ondatra zibethicus |

Ribja kuna | Martes pennanti |

Ameriški jazbec: | Taxidea taxus |

Smrekova kuna: | Martes americana |

Hermelin: | Mustela erminea |

--------------------------------------------------

PRILOGA II

Drugo blago, navedeno v členu 3(1)

Tarifna oznaka KN | Opis |

ex4103 | Druge surove kože (sveže ali nasoljene, sušene, lužene, piklane ali drugače konzervirane, toda nestrojene in pergamentno neobdelane niti nadalje obdelane), z dlako ali brez dlake, cepljene ali necepljene, razen tistih, ki so izključene z opombo 1(b) ali 1(c) k Poglavju 41 |

ex41039000 | Drugo |

ex4301 | Surovo nestrojeno krzneno (vključno z glavami, repi, tacami in drugimi kosi ali odrezki, primernimi za krznarsko rabo), razen surovih kož, ki se uvrščajo v tarifne številke 4101, 4102 ali 4103 |

ex43014000 | Bobrova, cela, z glavo, repom ali tacami ali brez njih |

ex430180 | Drugo krzneno, celo, z glavo, repom ali tacami ali brez njih |

ex43018050 | Divjih mačk (zveri) |

ex43018090 | Drugo |

ex43019000 | Glave, repi, tace in drugi kosi ali odrezki, primerni za krznarsko rabo |

ex4302 | Ustrojena ali obdelana krzna (vključno z glavami, repi, tacami in drugimi kosi ali odrezki), nesestavljeno ali sestavljeno (brez dodajanja drugih materialov), razen tistih, ki se uvrščajo v tarifno številko 4303: celo krzno, z glavo, repom ali tacami ali brez njih, nesestavljeno |

ex430219 | Drugo |

ex43021910 | Bobra |

ex43021970 | Divjih mačk (zveri) |

ex43021990 | Drugo |

ex43022000 | Glave, repi, tace in drugi kosi ali odrezki, nesestavljeni |

ex430230 | Celo krzno in deli ali odrezki iz njega, sestavljeno |

ex43023010 | Spuščeno krzno Drugo |

ex43023035 | Bobrovex |

43023071 | Divjih mačk (zveri) |

ex43023075 | Drugo |

ex4303 | Oblačila, pribor za oblačila in drugi krzneni izdelki |

ex430310 | Oblačila in pribor za oblačila |

ex43031090 | Drugo |

ex43039000 | Drugo |

--------------------------------------------------